Advarsel: Stærke billeder i tv-klippet herover

-------------

Politiet i London jager nu en gal mand, som forleden fuldstændig umotiveret og i fuldt dagslys gik til angreb på en 16-årig pige i det østlige London.

Det brutale overfald blev optaget på et overvågningskamera.

Videoen viser, hvordan den 16-årige pige roligt kommer gående på gaden, da gerningsmanden løber op bag hende og med et voldsomt knytnæveslag slår hende bevidstløs.

Falder omkuld

Kvinden falder omkuld på fortovet og den ukendte gerningsmand løber tilbage, hvor han kom fra. Han ser sig end ikke tilbage.

- Jeg vågnede først op i ambulancen, fortæller den 16-årige til Daily Mail. Hun ønsker af forståelige grunde at være anonym.

Kender ham ikke

Pigen blev undersøgt på hospitalet og senere udskrevet.

- Det var virkelig slemt. Jeg har migræne, kinden er hævet og mine tænder gør ondt, siger pigen.

Hun fortæller også til den engelske avis, at hun absolut ingen ide har om, hvem gerningsmanden er.

Politiet har nu offentliggjort videoen og fotos af gerningsmanden i håb om at nogen genkender ham og henvender sig til politiet med relevante oplysninger.